b'\n_START_ARTICLE_\nMaca Jogan\n_START_SECTION_\n\xc5\xbdivljenje in delo\n_START_PARAGRAPH_\nMaca Jogan z rojstnim imenom Matilda se je rodila 24. februarja 1943 v tabori\xc5\xa1\xc4\x8du L\xc3\xb6ssnitz v Nem\xc4\x8diji. Osnovno \xc5\xa1olo je obiskovala na Bizeljskem (1949\xe2\x80\x931953), takratno ni\xc5\xbejo gimnazijo v Bistrici ob Sotli (1953\xe2\x80\x931956), I. (vi\xc5\xa1jo) gimnazijo pa v Mariboru (1956\xe2\x80\x931960). Februarja 1965 je diplomirala na Oddelku za sociologijo na Filozofski fakulteti v Ljubljani, maja 1972 je magistrirala na Fakulteti za sociologijo, politi\xc4\x8dne vede in novinarstvo v Ljubljani, junija 1976 pa je obranila doktorsko disertacijo (Funkcionalizem in konfliktna teorija) na Filozofski fakulteti v Ljubljani._NEWLINE_Junija 1965 se je zaposlila na takratni Visoki \xc5\xa1oli za politi\xc4\x8dne vede v Ljubljani kot asistentka za predmet Ob\xc4\x8da sociologija, od leta 1967 je bila tudi asistentka pri predmetu Zgodovina sociolo\xc5\xa1kih teorij. Februarja 1977 je bila izvoljena za docentko in aprila 1982 za izredno profesorico za predmet Razvoj sociolo\xc5\xa1kih teorij. Leta 1987 je bila izvoljena za redno profesorico. Leta 1999 se je upokojila in leta 2001 dobila naziv zaslu\xc5\xbena profesorica Univerze v Ljubljani._NEWLINE_Te\xc5\xbei\xc5\xa1\xc4\x8da njenega raziskovalnega in pedago\xc5\xa1kega dela so (bila): razvoj sociolo\xc5\xa1kih teorij, zgodovina sociologije na Slovenskem in sociologija spolov. Od sredine osemdesetih let 20. stoletja je najve\xc4\x8d spoznavnega zanimanja usmerila v raziskovanje razli\xc4\x8dnih vidikov dru\xc5\xbebene konstrukcije hierarhije med spoloma. Doslej je v doma\xc4\x8dih in tujih znanstvenih \xc4\x8dasopisih in monografijah objavila vrsto \xc4\x8dlankov in razprav ter izdala knjige: Sociologija reda (1978), \xc5\xbdenska, cerkev in dru\xc5\xbeina (1986), Dru\xc5\xbebena konstrukcija hierarhije med spoloma (1990), Sodobne smeri v sociolo\xc5\xa1ki teoriji (1995), Seksizem v vsakdanjem \xc5\xbeivljenju (2001) ter Sociologija in seksizem (2014)._NEWLINE_Od ustanovitve (1965) je aktivno delovala v Slovenskem sociolo\xc5\xa1kem dru\xc5\xa1tvu, ve\xc4\x8d mandatnih obdobij (do 1986) kot \xc4\x8dlanica Upravnega odbora dru\xc5\xa1tva in kasneje (2005-2007) \xc4\x8dlanica predsedstva dru\xc5\xa1tva. Leta 2005 je bila imenovana za \xc4\x8dastno \xc4\x8dlanico Slovenskega sociolo\xc5\xa1kega dru\xc5\xa1tva. Od julija 1990 je delovala kot \xc4\x8dlanica pripravljalnega komiteja za ustanovitev Evropske sociolo\xc5\xa1ke asociacije in na ustanovni skup\xc5\xa1\xc4\x8dini (1995 v Budimpe\xc5\xa1ti) je bila izvoljena v izvr\xc5\xa1ni komite tega znanstvenega zdru\xc5\xbeenja. Kot \xc4\x8dlanica mednarodnega programskega komiteja je sodelovala pri pripravi prve (Dunaj 1992) in druge (Budimpe\xc5\xa1ta 1995) evropske sociolo\xc5\xa1ke konference, druge (Graz 1994) in tretje (Coimbra 1997) evropske konference feministi\xc4\x8dnega raziskovanja, v okviru svetovnih konferenc Internacionalne dru\xc5\xbebe za prou\xc4\x8devanje evropske misli pa je organizirala in vodila dvoje delavnic (na 4. konferenci 1994 v Grazu in na 5. konferenci 1996 v Utrechtu)._NEWLINE_Od ustanovitve leta 2001 do 2005 je bila \xc4\x8dlanica in od novembra 2002 do marca 2005 tudi predsednica Komisije za uveljavitev vloge \xc5\xbeensk v znanosti pri takratnem Ministrstvu za \xc5\xa1olstvo, znanost in \xc5\xa1port oziroma od 2004 naprej pri Ministrstvu za visoko \xc5\xa1olstvo, znanost in tehnologijo in \xc4\x8dlanica Helsin\xc5\xa1ke skupine za \xc5\xbeenske v znanosti pri Evropski komisiji. Kot ekspertka je sodelovala v mednarodnem projektu Srednjeevropski center za \xc5\xbeenske in mlade v znanosti (2005\xe2\x80\x932007), kot \xc4\x8dlanica svetovalnega odbora pa v mednarodnem projektu Eument-net (2007\xe2\x80\x932008). _NEWLINE_Prav tako pa je vidna \xc4\x8dlanica Zveze zdru\xc5\xbeenj borcev za vrednote NOB Slovenije. _NEWLINE_Njen mo\xc5\xbe je Savin, imata h\xc4\x8derko in sina Jerneja.\n_START_SECTION_\nOdlikovanja in nagrade\n_START_PARAGRAPH_\nLeta 2002 je prejela \xc4\x8dastni znak svobode Republike Slovenije z naslednjo utemeljitvijo: \xc2\xbbza znanstveno, raziskovalno in pedago\xc5\xa1ko delo ter za prispevek k razvoju slovenske dru\xc5\xbebene znanosti\xc2\xab. Leta 1988 je prejela red dela z zlatim vencem.'